CELEX: 32018R0220
Language: sl
Date: 2018-02-09 00:00:00
Title: Izvedbena uredba Komisije (EU) 2018/220 z dne 9. februarja 2018 o uvrstitvi določenega blaga v kombinirano nomenklaturo

16.2.2018   
               
               
                  SL
               
               
                  Uradni list Evropske unije
               
               
                  L 43/3
               
            IZVEDBENA UREDBA KOMISIJE (EU) 2018/220
      z dne 9. februarja 2018
      o uvrstitvi določenega blaga v kombinirano nomenklaturo
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
      ob upoštevanju naslednjega:
      
                  (1)
               
               
                  Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
               
            
                  (2)
               
               
                  Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
               
            
                  (3)
               
               
                  Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 na podlagi utemeljitve v stolpcu 3 navedene razpredelnice.
               
            
                  (4)
               
               
                  Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
               
            
                  (5)
               
               
                  Ukrepi iz te uredbe so v skladu z mnenjem Odbora za carinski zakonik –
               
            SPREJELA NASLEDNJO UREDBO:
      Člen 1
      Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
      Člen 2
      V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
      Člen 3
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 9. februarja 2018
         
            
               Za Komisijo
            
            
               V imenu predsednika
            
            Stephen QUEST
            
               Generalni direktor
            
            
               Generalni direktorat za obdavčenje in carinsko unijo
            
         
      
      
         (1)  UL L 269, 10.10.2013, str. 1.
      
         (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
      
         PRILOGA
         
                     Opis blaga
                  
                  
                     Uvrstitev (oznaka KN)
                  
                  
                     Utemeljitev
                  
               
                     (1)
                  
                  
                     (2)
                  
                  
                     (3)
                  
               
                     Mehanska naprava (tako imenovani „ročni trosilnik“), ki jo sestavljajo jeklena konstrukcija, plastični rezervoar, obložen s platnom, s prostornino približno 60 litrov, rotacijski trosilnik na spodnjem delu in dve pnevmatiki.
                     Zasnovana je za distribucijo (raztros/razprševanje z rotacijo) gnojil, peska, semen, soli itn. Distribuirana količina se lahko prilagodi z ročico. Primerna je za redno vzdrževanje velikih območij.
                     Glej sliko (*1).
                  
                  
                     8424 89 70 
                  
                  
                     Uvrstitev opredeljujejo splošna pravila 1, 3(c) in 6 za razlago kombinirane nomenklature, opomba 2 k poglavju 84 ter besedilo oznak KN 8424 , 8424 89  in 8424 89 70 .
                     Naprava ustreza opisu iz tarifne številke 8424  (razprševanje peska in soli) in opisu iz tarifne številke 8432  (trosilnik gnojil in sejalnik). Ni je mogoče uvrstiti v skladu z opombo 3 k oddelku XVI, saj ne opravlja ene glavne funkcije. Naprava, ki ustreza opisu iz ene ali več tarifnih številk od 8401  do 8424  in hkrati opisu iz ene ali več tarifnih številk od 8425  do 8480 , se v skladu z opombo 2 k poglavju 84 uvršča pod ustrezno tarifno številko prve skupine (v tem primeru tarifno številko 8424 ).
                     Naprava se lahko uporablja kot naprava za kmetijstvo ali hortikulturo iz tarifne podštevilke 8424 82  in kot druge naprave iz tarifne podštevilke 8424 89 . Glede na njene značilnosti se nobena od teh funkcij ne šteje za glavno funkcijo naprave v smislu opombe 3 k oddelku XVI in nobena od teh dveh tarifnih podštevilk ne zagotavlja natančnejšega opisa. Zato je napravo treba uvrstiti pod tarifno podštevilko, ki je po številčnem zaporedju zadnja.
                     Naprava se zato uvrsti pod oznako KN 8424 89 70  kot druge mehanske naprave za brizganje, razprševanje ali pršenje tekočin ali prahu.
                  
               
            
         
            (*1)  Slika je samo informativne narave.